Vyf polisiebeamptes in Oos-Kaap afgemaaiDie toneel. Foto: Verskaf. Vyf Oos-Kaapse polisiebeamptes en ŉ soldaat van die Suid-Afrikaanse Nasionale Weermag is Woensdag in die vroeë oggendure buite Queenstown doodgeskiet. Genl. Khehla John Sitole, die nasionale kommissaris van die polisie, het dié voorval ten sterkste veroordeel. Die polisiebeamptes is doodgeskiet toe ŉ groep gewapende aanvallers op die Ngcobo-polisiestasie tussen Mthatha en Queenstown toegeslaan het. Brig. Vishnu Naidoo, woordvoerder van die polisie, het in ŉ verklaring gesê die gewapende aanvallers het vroeg vanoggend dié polisiestasie binnegegaan en op die beamptes aan diens losgebrand. “Drie beamptes is op die plek doodgeskiet en ŉ soldaat wat nie aan diens was nie is ook doodgeskiet terwyl die verdagtes gevlug het,” het Naidoo gesê. Die verdagtes het volgens Naidoo van die toneel gevlug met ŉ polisiewa en het twee polisiebeamptes saam met hulle geneem. “Die liggame van die twee beamptes is later langs die pad, sowat ses kilometer van die polisiestasie, aangetref. Dit lyk of albei beamptes op teregstellingswyse geskiet is.” Sitole het gesê hy is geskok en diep hartseer oor die aanval. “Ek het ŉ taakspan van ervare speurders en lede van die Valke saamgestel om die voorval te ondersoek.” Dié span sal deur gespesialiseerde spanne en die lugvleuel van die polisie bygestaan word. “Ons sal nie rus totdat ons hierdie hartelose moordenaars vang en aan die pen laat ry nie,” het Sitole bygevoeg. Sitole het die gemeenskap gevra om die polisie by te staan met enige inligting wat moontlik kan help om die verdagtes te identifiseer. “Hoewel die motief vir die aanval nog nie duidelik is nie, het ons vasgestel die verdagtes het ŉ kitsbank ŉ entjie weg van die polisiestasie beroof asook tien vuurwapens en die polisiewa van die polisiestasie gesteel.” Enigiemand met meer inligting oor die voorval kan dit by 08600 10111 aanmeld. Inligting kan anoniem deurgegee word en sal as vertroulik hanteer word.